作者:盧祖皋
標題:沁園春
內容:臺色齊輝，一點長庚，夜來更明。漸日添宮線，功催補袞，春回梅萼，香趁調羹。鶴禁班高，槐庭恩重，八帙駸駸人共榮。誰知道，縱身居公輔，心似書生。東樓見說初成。有簾卷江山萬里橫。想高情長羨，碧雲出處，清時未計，綠野經營。東閣郎君，南宮進士，管領孫枝扶壽觥。齊眉醉，笑尊前樂事，真個全並。